Ditagi le bojawa di ka baka bolwetse jwa tlhaloganyo
Mooki wa balwetse ba tlhaloganyo gape a sidila maikutlo kwa kokelong ya Sbrana mo Lobatse Mme Bontshetse Demmah, a re ditagi le bojalwa ke dingwe dilo tse di kwa godimo mo go bakeng bolwetse jwa tlhaloganyo. Mme Demmah o buile jalo ka Labotlhano jaaka ba lephata la bosekisi mo Lobatse ba ne ba tshwere thutuntsho go tsibosa baithuti ba sekole se segolwane sa Lobatse secondary (Lobsec) ka borai le bodiphatsa jwa tiriso ya nnotagi, a re di senya botshelo jwa motho. O ne a tlatsa ka go re ga go na kalafi e e itebagantseng le motho yo o lwalang tlhaloganyo, mme go dirisiwa diritibatsi go lebeletswe gore molwetse o mo seemong sefe. A re ditagi di ka dira gore motho a nne le maikutlo a a sa iketlang, ka gore di rekwa ka madi a mantsi, mme kwa bofelong motho wa teng o ka felela a utswa madi a batsadi, kana a rekisa dithoto tsa bone gore a bone madi a go reka ditagi tseo. Mme Demmah a re le fa go ntse jalo motho fa a tlogela ditagi tseo le dino go nna le ditlamorago jaaka go roroma. Rre Dikago go tswa mo lephateng la bosekisi a re ba dirile thutuntsho e ka maikaelelo a go itsese baithuti ka ditirelo tsa lephata leo le go ba tsibosa ka tiriso botlhaswa ya nnotagi le malwetse a selegae. O ne a tlatsa ka go re ba itemogela malwetse a selegae, jaaka go bolawa ga batho le kgokgontsho ya mo malwapeng. Mo go tse dingwe, Rre Dikago o boletse gore ba batla go rotloetsa baithuti go tsaya dithuto ka tlhoafalo, go baakanyetsa matshelo a bone mo isagong, a tlatsa ka go re baithuti ba rata go lekeletsa. O tsweletse a bolela gore ngwaga o ke ngwaga o o botlhokwa thata mo baithuting ba mophato wa botlhano, ka gore o tlaa tlhalosa gore mang o ya kae morago ga sekole. Mme Omphemetse Mmolai go tswa kwa lephateng la tlhabololo banana metshameko le ngwao o boleletse baithuti bao gore ba mo letsholong la go tla ka tharabololo ya malwetse a selegae le tiriso ditagi tse di apesitseng Lobatse kobo ka letshoba, a kopa baithuti gore ba thuse gore go ka dirwa jang go emisa dilo tse. Mokhanselara wa kgaolwana ya Boswelatlou, Rre Themba Setimela o gakolotse baithuti gore ba itshware sentle ba tsee dithuto tse tsa go tsibosiwa kgatlhanong le ditiro tse di maswe ka tlhoafalo a ba kopa gore go seka ga nna le seemo se ba se boneng mo ngwageng o o fetileng, baithuti ba kwala ditlhatlhobo batsadi ba ba emetse e le ka lebaka la botlhokatsebe. Mokhanselara Setimela o gwetlhile baithuti go tsaya dithuto ka tlhoafalo le gone go fetola tebego ya Lobsec. Thutuntsho eo e ne e dirwa ke maphata a puso a a farologanyeng go akaretsa ba sesole, sepodisi, baoki ba lephata la tlhabololo banana metshameko le ngwao. 